钦定古今图书集成/方舆汇编/职方典/第1261卷 > 《过秦人洞赋》曹玉
## 钦定古今图书集成/方舆汇编/职方典/第1261卷 > 《过秦人洞赋》曹玉

“维古之桃源兮，擅神仙之幽境。维彼之秦人兮，逃祖
龙之虐政。维山之环峙兮，真地设而天定。携家避世，
辞动趋静。中开井田，逃绝谿迳。足耕织以乐生，授《诗》
《书》以养性。朱陈为婚，草木司令。辙迹罕经，征科无并。
兵戈不扰，名利不竞。由汉及晋，天下纷纷。更经几秦，
渔夫失道，误入问津。相逄惊讶，询及所因。殽酒款洽”，
饯送殷勤。桃花夹岸，霞气蒸人。匆匆话别，在水之滨。
渔者既归，心觉诧异，速白太守，复访其地。指顾徘徊，
茫然失记。但见：烟光冉冉，水声潺潺。蔓生丛棘，壁立
危峦。非前日之所在，极寥廓而难攀。《传闻》既久，辩论
愈严。遂以所云为梦。荒唐是误，斯人尚存，厥事非骇。
山水依然，村墟不改。迨至于今，又千百载。圣明御极，
梯山航海，遗贤汇征，多士云蔼，越裳无波，景星腾彩。
彼秦人兮，占天知候，通微达几。于是忻忻然相语曰：
“今者已非嬴世，复见明时。天表龙姿，冀复亲睹，岩居
穴处，殆将奚为？虽父子之情笃，亦君臣之义亏。”于是
北山情移，磻溪心悟。辟榛荆兮前驱，凿山岭兮通路。
天运是旋，有道多助。户入版图，田输贡赋，“昔为异域，
今成坦途，南开云贵，北接皇都。呜呼！方今地里之广，
亘古所无，实重熙之累洽，亦文德之匡扶。顾今日之
登眺，觉浩思之难孤，醮桃源以为池，藉武陵而作案，
用椽笔之纵横，纪尧年于千万。”